CELEX: 32009D0826
Language: fi
Date: 2009-10-13 00:00:00
Title: 2009/826/EY: Komission päätös, tehty 13 päivänä lokakuuta 2009 , luvan antamisesta sinimailasen ( Medicago sativa ) lehtiuutteen saattamiseksi markkinoille uuselintarvikkeena tai elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla K(2009) 7641)

11.11.2009   
            
            
               FI
            
            
               Euroopan unionin virallinen lehti
            
            
               L 294/12
            
         
      KOMISSION PÄÄTÖS,
   tehty 13 päivänä lokakuuta 2009,
   luvan antamisesta sinimailasen (Medicago sativa) lehtiuutteen saattamiseksi markkinoille uuselintarvikkeena tai elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti
   (tiedoksiannettu numerolla K(2009) 7641)
   (Ainoastaan ranskankielinen teksti on todistusvoimainen)
   (2009/826/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,
   sekä katsoo seuraavaa:
   
               (1)
            
            
               Viridis-niminen yritys esitti 28 päivänä helmikuuta 2000 Ranskan toimivaltaisille viranomaisille hakemuksen sinimailasen (Medicago sativa) kahden lehtiuutteen saattamisesta markkinoille uuselintarvikkeena tai elintarvikkeiden uutena ainesosana; Ranskan toimivaltainen elintarvikkeiden arviointielin antoi 28 päivänä huhtikuuta 2003 ensiarvioraporttinsa. Ensiarvioraportissaan viranomainen päätteli, että lisäarviointi oli tarpeen.
            
         
               (2)
            
            
               Komissio toimitti ensiarvioraportin kaikille jäsenvaltioille 27 päivänä helmikuuta 2004. Jotkin jäsenvaltiot tekivät lisähuomautuksia.
            
         
               (3)
            
            
               L.–R.D. (Luzerne – Recherche et Développement) -niminen yritys otti 12 päivänä lokakuuta 2006 vastatakseen hakemuksesta. Se rajasi hakemuksen koskemaan ainoastaan yhtä sinimailasen lehtiuutetta ja toimitti vastauksia ensiarvioraporttiin ja jäsenvaltioiden esiin nostamiin lisäkysymyksiin.
            
         
               (4)
            
            
               Euroopan elintarviketurvallisuusviranomaista, jäljempänä ’EFSA’, kuultiin 11 päivänä helmikuuta 2008, ja se toimitti 13 päivänä maaliskuuta 2009 erityisruokavaliovalmisteita, ravitsemusta ja allergioita käsittelevän tiedelautakuntansa Euroopan komission pyynnöstä antaman tieteellisen lausunnon sinimailasproteiinitiivisteen turvallisuudesta elintarvikkeena (Scientific Opinion of the Panel on Dietetic Products Nutrition and Allergies on a request from the European Commission on the safety of Alfalfa protein concentrate as food).
            
         
               (5)
            
            
               Tässä lausunnossa EFSA tuli siihen tulokseen, että sinimailasen (Medicago sativa) proteiinitiiviste on turvallista ihmisravinnoksi erikseen määritellyissä käyttöolosuhteissa.
            
         
               (6)
            
            
               Tieteellisen arvioinnin perusteella todetaan, että sinimailasen (Medicago sativa) proteiinitiiviste täyttää asetuksen (EY) N:o 258/97 3 artiklan 1 kohdassa säädetyt vaatimukset.
            
         
               (7)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Liitteessä määriteltyä sinimailasen (Medicago sativa) proteiinitiivistettä, jäljempänä ’tuote’, voidaan saattaa markkinoille yhteisössä elintarvikkeiden uutena ainesosana käytettäväksi ravintolisissä.
   2 artikla
   Sinimailasen (Medicago sativa) proteiiniuutetta saa sisältyä valmistajan päivittäiseen kulutukseen suosittelemaan annokseen enintään 10 grammaa.
   3 artikla
   Tällä päätöksellä sallitun elintarvikkeiden uuden ainesosan nimitys sitä sisältävien elintarvikkeiden pakkausmerkinnöissä on ”sinimailasen (Medicago sativa) proteiiniaine” tai ”alfalfan (Medicago sativa) proteiiniaine”.
   4 artikla
   Tämä päätös on osoitettu yritykselle Luzerne – Recherche et Développement (L.–R.D.), Complexe agricole du Mont-Bernard, F – 51000 Chalons-en-Champagne.
   
      Tehty Brysselissä 13 päivänä lokakuuta 2009.
      
         
            Komission puolesta
         
         Androulla VASSILIOU
         
         
            Komission jäsen
         
      
   
   
      (1)  EYVL L 43, 14.2.1997, s. 1.
   
      LIITE
      
         SINIMAILASEN (MEDICAGO SATIVA) PROTEIINIUUTTEEN ERITELMÄ
      
      
         Kuvaus
      
      Sinimailanen käsitellään kahden tunnin kuluessa sadonkorjuusta. Se pilkotaan ja murskataan. Se pannaan öljypuristimen läpi, jonka jälkeen saadaan kuitujäännös ja puristemehua (10 % kuiva-ainetta). Tämän mehun kuiva-aine sisältää noin 35 prosenttia raakavalkuaista. Puristemehu (pH 5,8–6,2) neutraloidaan. Karotenoidi- ja klorofyllipigmentteihin liittyvät proteiinit voidaan saostaa esikuumentamalla ja höyrykäsittelyllä. Proteiinisaostuma erotetaan sentrifugoimalla, minkä jälkeen se kuivataan. Askorbiinihapon lisäämisen jälkeen sinimailasproteiinitiiviste rakeistetaan ja säilytetään inertissä kaasussa tai kylmävarastossa.
      
         Sinimailasen (Medicago sativa) proteiiniuutteen eritelmä
      
      
                  Proteiini
               
               
                  45–60 %
               
            
                  Rasva
               
               
                  9–11 %
               
            
                  Vapaat hiilihydraatit (liukeneva kuitu)
               
               
                  1–2 %
               
            
                  Polysakkaridit (liukenematon kuitu)
                  selluloosa mukaan luettuna
               
               
                  11–15 %
                  2–3 %
               
            
                  Kivennäisaineet
               
               
                  8–13 %
               
            
                  Saponiinit
               
               
                  Enintään 1,4 %
               
            
                  Isoflavonit
               
               
                  Enintään 350 mg/kg
               
            
                  Kumestroli
               
               
                  Enintään 100 mg/kg
               
            
                  Fytaatit
               
               
                  Enintään 200 mg/kg
               
            
                  L-kanavaniini
               
               
                  Enintään 4,5 mg/kg